google/wiki40b huggingface dataset:
Γιαν Νερούντα

Βιογραφία

Ο Γιαν Νερούντα γεννήθηκε στην Πράγα, γιος παντοπώλη που ζούσε στη Μάλα Στράνα, την αποκαλούμενη «Μικρή Συνοικία» της τσέχικης πρωτεύουσας. Σπούδασε φιλοσοφία και λογοτεχνία και εργάστηκε ως δάσκαλος μέχρι το 1866, οπότε άρχισε να ασχολείται με τη συγγραφή και τη δημοσιογραφία.
Ο Νερούντα δεν παντρεύτηκε ποτέ, αλλά είναι γνωστή η στενή σχέση του με την Καρολίνα Σβέτλα (Karolina Svetla, 1830 – 1899), συγγραφέα που ήταν κι αυτή μέλος της «Σχολής του Μαΐου».
Μεταξύ 1845 – 1857, ο Νερούντα έζησε στο σωζόμενο μέχρι σήμερα σπίτι που βρίσκεται στον αριθ. 47 της οδού Νερούντοβα, ενός γραφικού δρόμου που οδηγεί στο Κάστρο της Πράγας, όπου έγραψε πολλά από τα διηγήματά του, τα οποία διαδραματίζονται σε αυτή την περιοχή. Το σπίτι αυτό είναι γνωστό ως «Οι Δύο Ήλιοι» (τσεχ. U dvou sluncu), από το εραλδικό έμβλημα με τους δύο ήλιους που υπάρχει στην πρόσοψή του.
Το 1865, ο Νερούντα έγινε μέλος της σύνταξης της εφημερίδας «Νάροντνι Λίστυ» (Narodni Listy), στην οποία δημοσίευσε πολυάριθμα μυθιστορήματα σε συνέχειες, όπως «Εικόνες του Παρισιού» (1864), «Μικρά ταξίδια» (1877) κ. ά. Στα έργα του, ο Νερούντα πρόβαλε την ιδέα της αναβίωσης του τσέχικου εθνικισμού. Παράλληλα, καυτηρίαζε μέσα από τη σάτιρά του τον επαρχιωτισμό της μπουρζουαζίας στην κοινωνική ζωή της Πράγας.
Ο Νερούντα άρχισε τη συγγραφική σταδιοδρομία του το 1857 με μια συλλογή ποιημάτων με τον τίτλο «Λουλούδια του κοιμητηρίου». Από τα πιο δημοφιλή έργα του σε πρόζα είναι οι «Διηγήσεις για τη Μάλα Στράνα» (1877), μια συλλογή διηγημάτων, που μεταφέρει τον αναγνώστη στους δρόμους και τις αυλές, τα μαγαζιά, τις εκκλησίες, τις ταβέρνες και τα σπίτια της ιστορικής αυτής περιοχής της τσέχικης πρωτεύουσας.
Το ποιητικό έργο του τον κατέταξε ανάμεσα στους βάρδους του τσέχικου πατριωτισμού. Τα κυριότερα έργα του είναι: «Αραμπέσκ» (1864), «Βιβλία ποίησης» (1867), «Τραγούδια της Παρασκευής» (1869), «Κοσμικά τραγούδια» (1878), «Μπαλάντες και ρομάντζες» (1883), «Απλά μοτίβα» (1883), «Ύμνοι της Μεγάλης Παρασκευής» (1896) κ. ά.
Ο Γιαν Νερούντα πέθανε στην Πράγα στις 22 Αυγούστου 1891 και ενταφιάστηκε στο Κοιμητήριο Βίσεχραντ (Vysehrad), όπου αναπαύονται πολλοί εξέχοντες Τσέχοι συγγραφείς, ζωγράφοι και μουσικοί, όπως ο διάσημος Τσέχος συνθέτης Μπέντριχ Σμέτανα. Μετά το θάνατό του, ένας από τους δρόμους της Μικρής Συνοικίας (Μάλα Στράνα), που περιγράφει στα έργα του, η σημερινή Οδός Νερούντοβα (Nerudova ulice), φέρει τιμητικά το όνομά του.
Δύο από τις Povídky malostranské (Διηγήσεις για τη Μάλα Στράνα) μεταφράστηκαν στα Ελληνικά ως Iστορίες από την παλιά Πράγα : Tyden v tichem Dome (Μια εβδομάδα σ’ ένα ήσυχο σπίτι) και U tri lilli (Οι τρεΙς κρίνοι). Μετάφρ.Παλασίνη-Λάθαμ ("Νησίδες")
Ο Ιωσήφ και οι αδελφοί αυτού

Οι ιστορίες του Ιακώβ

το πρώτο μέρος της τετραλογίας αναφέρονται στα κεφάλαια 27 - 36 του βιβλίου της Γένεσις της Παλαιάς Διαθήκης. Ο Μαν έγραψε το βιβλίο αυτό από τον Δεκέμβριο του 1926 έως και τον Οκτώβριο του 1930 και πρωτο-εκδόθηκε το 1933.

Η εξιστόρηση αρχίζει με τον Αβραάμ για να περάσει στον Ιακώβ και πως ξεγελώντας τον πατέρα του Ισαάκ, κλέβει τα πρωτοτόκια και φεύγει για τη Χαναάν όπου και μπαίνει στην υπηρεσία του θείου του, Λάβαν. Εκεί θα παντρευτεί τη Λεία και την Ραχήλ. Η αγαπημένη του Ραχήλ, θα φέρει στον κόσμο τον σωστό γιό, τον Ιωσήφ καθώς και τον υστερότοκο τον Βενιαμίν.

Ο νεαρός Ιωσήφ

αναφέρεται στο κεφάλαιο 37 του βιβλίου της Γένεσις και ο συγγραφέας το έγραψε από τον Ιανουάριο του 1931 έως και τον Ιούνιο του 1932 και εκδόθηκε το 1934.

Αυτό το βιβλίο αναφέρεται στο μεγάλωμα του Ιωσήφ, στον φθόνο ανάμεσα σε αυτόν και τα αδέλφια του που τα οδήγησε να τον πουλήσουν σαν σκλάβο σε εμπόρους που πήγαιναν στην Αίγυπτο.

Ο Ιωσήφ στην Αίγυπτο

Ο Ιωσήφ στην Αίγυπτο αναφέρεται στα κεφάλαια 38 και 39 της Γένεσις και γράφτηκε μεταξύ Ιουλίου 1932 και Αυγούστου 1936, εκδόθηκε δε το 1936.

Το βιβλίο αυτό -το μεγαλύτερο σε όγκο μέρος της τετραλογίας - περιγράφει τα γεγονότα της ζωής του Ιωσήφ κατά την παραμονή του στην Αίγυπτο, και κυρίως τη ζωή του στην αυλή του κρατικού αξιωματούχου Πετεφρή.
Ήφαιστος Λήμνου

Ίδρυση

Η ίδρυση της Αθλητικής Ακαδημίας Λήμνου ανακοινώθηκε την Τετάρτη 25 Οκτωβρίου 2017 στο κλειστό γυμναστήριο «Νίκος Σαμαράς» στη Μύρινα. Επικεφαλής του εγχειρήματος είναι ο Παντελής Μπούμπουρας, πρόεδρος του ομώνυμου ιδρύματος. Τη στήριξή τους προσέφεραν το ίδρυμα του πρώην διεθνή καλαθοσφαιριστή Παναγιώτη Φασούλα και ο Δήμαρχος Λήμνου, Δημήτρης Μαρινάκης. 
Στα τέλη Ιουλίου 2018 παρουσίαστηκε σε επίσημη εκδήλωση η δημιουργία τμήματος ενηλίκων ανδρών. Κατόπιν απόκτησης των δικαιωμάτων του σωματείου Γ.Σ.Λ. Φάρος η αγωνιστική του πορεία ξεκίνησε απευθείας από την Α1 Εθνική Κατηγορία (Basket League). Πρόεδρος και Διευθύνων Σύμβουλος της νεοσυσταθείσας Κ.Α.Ε. ανέλαβε ο Σπύρος Μπούμπουρας, γιος του ιδιοκτήτη της ομάδας.
Η ομάδα επέλεξε για χρώματα το σκούρο κόκκινο, το μαύρο και το λευκό και δεν μοιράζεται, πέρα από το Α.Φ.Μ., ιδιαίτερα χαρακτηριστικά με τις προκατόχους της (δηλ. τις ομάδες: Γ.Σ. Λάρισας, Φοίνικας Λάρισας, Φάρος Κερατσινίου και Φάρος Λάρισας).
Ain't No Sunshine

Ιστορία

Ο Βίθερς εμπνεύστηκε από την ταινία Days of Wine and Roses. Εξήγησε, σε παραπομπή προς τους χαρακτήρες που έπαιζαν η Λι Ρέμικ και ο Τζακ Λέμμον, «Είναι και οι δύο αλκοολικοί που είναι ταυτόχρονα αδύνατοι και δυνατοί. Είναι σαν να πηγαίνεις πίσω για δευτερόλεπτα με ποντικοφάρμακο. Μερικές φορές χάνεις πράγματα που είναι καλά για σένα. Είναι κάτι που διαπερνά το μυαλό μου όταν βλέπω την ταινία, και πιθανώς κάτι άλλο που έγινε στη ζωή μου και δεν το γνωρίζω».
Για την τρίτη εκδοχή του τραγουδιού, ο Γουίθερς έπρεπε να γράψει περισσότερους στίχους αντί να επαναλαμβάνει συνέχει τη φράση I know, αλλά τότε ακολούθησε τις συμβουλές άλλων μουσικών να το αφήσει με αυτούς τους στίχους: I was this factory worker puttering around," Withers said. "So when they said to leave it like that, I left it. (Ο Γουίθερς, τότε 34 ετών, δούλευε σε εργοστάσιο φτιάχνοντας καθιστικά τουαλέτας για τα 747s.)
Το τραγούδι αρχικά κυκλοφόρησε ως B-side άλλου τραγουδιού, ονόματι Harlem. Οι DJs έπαιζαν το  Ain't No Sunshine ως single και έγινε μεγάλο hit, το πρώτο για τον Γουίθερς.
Το Ain't No Sunshine"  έλαβε τη 280η θέση στον κατάλογο του Rolling Stone, 500 Greatest Songs of All Time. The song won the Grammy for Best R&B Song in 1972.

Επανεκτελέσεις

Επίσης υπάρχουν και άλλα κομμάτια που ονομάζονται Ain't No Sunshin με στίχους της μουσικής hook, αλλά δεν είναι επανεκτελέσεις. Παραδείγματα επανεκτελέσεων αποτελούν οι εκδοχές των Akon, Cuban Link, Kid Frost, DMX, Boxcutter και Μάικλ Τζάκσον, από τις τουλάχιστον 144 επανεκτελέσεις από καλλιτέχνες. Η εκδοχή του DMX (2001), χρησιμοποιεί τον τίτλο No Sunshine, και είναι σάουντρακ της ταινίας Exit Wounds.
Το τραγούδι μεταφράστηκε στα γερμανικά από τον μουσικοσυνθέτη Λούκας Χίλμπερτ - η εκδοχή του, ονόματι Mein Tag, Mein Licht, εκτελέστηκε από καλλιτέχνες όπως τους Jazzkantine και την Ιβόν Γκάττερφελντ. Άλλη μια γερμανική εκδοχή, ονόματι Allem Anschein nach bist Du's, κυκλοφόρησε το 2003 από τον Στέφαν Γκβίλντις.
Τμήμα Επιστήμης Φυσικής Αγωγής και Αθλητισμού Ε.Κ.Π.Α.

Ιστορία

Ιδρύθηκε με το άρθρο 47 του νόμου 1268/1982. Mε το Προεδρικό Διάταγμα 
107/1983  το παράρτημά της Εθνικής Ακαδημίας Σωματικής Αγωγής (ΕΑΣΑ) στη Δάφνη εντάχθηκε στο Εθνικό και Καποδιστριακό Πανεπιστήμιο Αθηνών ως Τμήμα Επιστήμης Φυσικής Αγωγής και Αθλητισμού. Η λειτουργία του ξεκίνησε το ακαδημαϊκό έτος 1983-84 ενώ το 1996 έγινε ανεξάρτητο Τμήμα. Με το ΠΔ 98/2013 του Υπουργείου Παιδείας και Θρησκευμάτων εντάχθηκε στην Σχολή Επιστήμης και Φυσικής Αγωγής Α.Π.Θ.

Προσωπικό

Το Διδακτικό και Ερευνητικό Προσωπικό (Δ.Ε.Π.) της σχολής είναι 78 άτομα (Καθηγητές, Αναπληρωτές Καθηγητές, Επίκουροι Καθηγητές, Λέκτορες). Επίσης το έργο των Καθηγητών συνεπικουρούν 25 Επιστημονικοί Συνεργάτες της Σχολής. Τέλος άλλα 20 άτομα απασχολούνται ως διοικητικοί υπάλληλοι.

Σπουδές

Τα Τμήμα Επιστήμης Φυσικής Αγωγής και Αθλητισμού Αθήνας παρέχει την δυνατότητα προπτυχιακών καθώς και μεταπτυχιακών σπουδών. Ειδικότερα, οι προπτυχιακές σπουδές έχουν διάρκεια τεσσάρων ετών (8 εξάμηνα) και οι μεταπτυχιακές σπουδές ενάμισι έτος (3 εξάμηνα).
Στάθης Βέργος

Βιογραφικά στοιχεία

Γεννήθηκε στην Πάτρα. Ξεκίνησε την καλαθοσφαίριση σε μικρή ηλικία το 1953 στον Απόλλωνα Πατρών αλλά το 1956 πήγε στην Παναχαϊκή στην οποία αγωνίστηκε έως το 1964 . Το 1965 επέστρεψε για τον Απόλλωνα Πατρών έως το 1969 που σταμάτησε ήταν μέλος της μεγάλης ομάδας του Απόλλωνα που έπαιξε πρώτη φορά στην Α' εθνική. Με τον Απόλλωνα κατέκτησε το τοπικό πρωτάθλημα του 1968 και 1969 κι έπαιξε σε δυο πανεπαρχιακά πρωταθλήματα διεκδικώντας την άνοδο στην Α' εθνική. Ήταν μέλος της Μικτής Πατρών με την οποία έπαιξε και στο φιλικό του 1967 με την εθνική Ισραήλ.
Στην συνέχεια ο Βέργος έγινε προπονητής, ήταν κάτοχος διπλώματος FIBA, σε πολλές ομάδες όπως η Παναχαϊκή, η Ε.Α. Πατρών, Ολυμπιάδα Πατρών, Κεραυνός Αιγίου κι άλλες. Τα τελευταία χρόνια είναι διευθύνων σύμβουλος στον "Α.Σ. Σφήκα Πατρών"
Με προτροπή του Βέργου έπαιξαν καλαθοσφαίριση αθλητές που στην πορεία τους τον δικαίωσαν για την επιλογή του όπως οι Κώστας Πετρόπουλος, Τάκης Πετρόπουλος, η Στέλλα Κομματά, ο Γιάννης Μάζης κι άλλοι.
Κώστας Γαβρόγλου

Βιογραφικά στοιχεία

Γεννήθηκε στις 30 Ιουλίου 1947 στην Κωνσταντινούπολη. Έχει σπουδάσει Φυσική στα Πανεπιστήμια του Λάνκαστερ, του Κέιμπριτζ και του Λονδίνου από όπου έλαβε το διδακτορικό του. Στη συνέχεια δίδαξε Φυσική στο Εθνικό Μετσόβιο Πολυτεχνείο, τα Πανεπιστήμια Πατρών, Κέιμπριτζ, Χάρβαρντ, MIT, Βοστώνης και στο Πολυτεχνείο Κωνσταντινούπολης. Πλέον είναι καθηγητής Ιστορίας των Επιστημών στο τμήμα Μεθοδολογίας, Ιστορίας και Θεωρίας της Επιστήμης (ΜΙΘΕ) του Εθνικού και Καποδιστριακού Πανεπιστημίου Αθηνών, του οποίου είναι ομότιμος καθηγητής, από το 2014 όταν και αποχώρησε από αυτό. Στο παρελθόν διετέλεσε πρόεδρος του Αρχείου του Πανεπιστημίου Αθηνών.
Είναι μέλος του Εκτελεστικού Συμβουλίου του Κοινωφελούς Ιδρύματος Ιωάννη Σ. Λάτση.
Έχει συγγράψει είτε σε ατομικό είτε σε συλλογικό επίπεδο, έργα αναφορικά με την ιστορία των επιστημών.

Πολιτική σταδιοδρομία

Εξελέγη βουλευτής Επικρατείας με τον ΣΥΡΙΖΑ στις εκλογές του Σεπτεμβρίου του 2015. Ήταν πρόεδρος της Διαρκούς Επιτροπής Μορφωτικών Υποθέσεων της Βουλής και μέλος της Ειδικής Μόνιμης Επιτροπής Έρευνας και Τεχνολογίας. Επίσης, είναι μέλος της Επιτροπής Εθνικού Διαλόγου για την Παιδεία.
Στις 5 Νοεμβρίου 2016 κατά τον ανασχηματισμό της κυβέρνησης ΣΥΡΙΖΑ-ΑΝΕΛ, με πρωθυπουργό τον Αλέξη Τσίπρα, ορίστηκε υπουργός Παιδείας, Έρευνας και Θρησκευμάτων, αντικαθιστώντας τον Νίκο Φίλη.
Πάρις Κουκουλόπουλος

Βιογραφικά στοιχεία

Γεννήθηκε στην Κοζάνη, γιος του  Δημητρίου και της Αναστασίας, το  γένος Δάλλα. 
Το 1979 αποφοίτησε από το τμήμα Χημικών Μηχανικών της Πολυτεχνικής Σχολής του Αριστοτελείου Πανεπιστημίου Θεσσαλονίκης. Εργάστηκε  ως υπάλληλος στη  Δ.Ε.Η. μέχρι το 1991. Συμμετείχε ως φοιτητής  στα συνδικαλιστικά  και  πολιτιστικά όργανα,  διατελώντας  πρόεδρος του Συλλόγου Φοιτητών και Σπουδαστών Νομού Κοζάνης (1976 -1977). Διατέλεσε επίσης, πρόεδρος του Συλλόγου Φοιτητών Χημικών Μηχανικών (1978 - 1979). 
Το 1986 εκλέχτηκε μέλος στην πρώτη Α.Σ.Κ.Ε. της Δ.Ε.Η.. Είναι μέλος του  Πολιτικού  Συμβουλίου  του ΠΑΣΟΚ και  υπήρξε  μέλος  του  Εκτελεστικού  Γραφείου. Εξελέγη  Δημοτικός  Σύμβουλος Κοζάνης το  1986  και  πρόεδρος  του  δημοτικού  συμβουλίου  τη  διετία  1989 - 1990. Διατέλεσε δήμαρχος Κοζάνης από το 1991 έως το 2009. Το  1999  εκλέχτηκε ως ο  πρώτος  αιρετός  πρόεδρος  της  ΚΕΔΚΕ,  θέση στην  οποία  επανεκλέχτηκε το 2003. Διετέλεσε επίσης, μέλος  της  επταμελούς  Ελληνικής  Αντιπροσωπείας  στη  Μόνιμη  Συνδιάσκεψη  των  Τοπικών  και  Περιφερειακών  Αρχών  του  Συμβουλίου  της  Ευρώπης  (1992 - 1994). Από  το  1994  είναι  τακτικό  μέλος  της  Ελληνικής  αντιπροσωπείας  στην  Επιτροπή  των   Περιφερειών  της  Ε.Ε.  και  το  2000  εξελέγη  Αντιπρόεδρος  της  Επιτροπής  των  Περιφερειών  και  υπήρξε  επικεφαλής  της  ελληνικής  Αντιπροσωπείας  από  το  2002  έως  το  2004. 
Στις εθνικές εκλογές της 4ης Οκτωβρίου του 2009 εξελέγη βουλευτής με το ψηφοδέλτιο του ΠΑΣΟΚ στο Νομό Κοζάνης. 
Στις 27 Ιουνίου 2011 ορκίστηκε Υφυπουργός Εσωτερικών, διατηρώντας την θέση αυτή έως τις 17 Μαΐου 2012.
Στις 11 Σεπτεμβρίου 2012, εξελέγη Γραμματέας της Κεντρικής Πολιτικής Επιτροπής του ΠΑΣΟΚ, προσφέροντας τις υπηρεσίες του τόσο στο κόμμα όσο και στον πρόεδρο του κόμματος Ευάγγελο Βενιζέλο. Στις 3 Ιουλίου 2013, ανέλαβε καθήκοντα Κοινοβουλευτικού Εκπροσώπου του ΠΑΣΟΚ μαζί με την Εύη Χριστοφιλοπούλου, θέση την οποία διατήρησε μέχρι τον ανασχηματισμό της Κυβέρνησης, οπότε και ανέλαβε καθήκοντα Αναπληρωτή Υπουργού Αγροτικής Ανάπτυξης και Τροφίμων.
Δρυμάδες Χειμάρρας

Ιστορία

Η ίδρυση του χωριού χάνεται στην ιστορία. Η Χειμάρρα, όπου ανήκουν οι Δρυμάδες, είχε κατοικηθεί από την Ηπειρωτική φυλή των Χαόνων.
Το πρώτο Ελληνικό σχολείο στο χωριό άρχισε να λειτουργεί το 1682, με την υποστήριξη της τοπικής επισκοπής της Χειμάρρας. Το 18ο αιώνα άρχισε τη λειτουργία του και άλλο Ελληνικό σχολείο (η Βυζήλειος Σχολή) με τη χρηματοδότηση τοπικού ευεργέτη. Τη σχολική περίοδο 1898-1899 λειτουργούσαν τρία Ελληνικά σχολεία,το πρωτοβάθμιο,το δευτεροβάθμιο και το σχολείο θηλέων.
Στις 5 Νοεμβρίου 1912, όταν η γειτονική πόλη της Χειμάρρας καταλήφθηκε από τις Ελληνικές δυνάμεις του επιφανούς ντόπιου Σπύρου Σπυρομήλιου, ένοπλες ομάδες από τους Δρυμάδες υπό τον καπετάνιο Ευάγγελο Ρούτση, διακήρυξαν ότι ήταν έτοιμοι του να βοηθήσουν την κίνησή του για την ενσωμάτωση της υπόλοιπης περιοχής στην Ελλάδα, όπως και έγινε στις 7 Νοεμβρίου 1912, όταν υποδέχτηκαν τα σώματα εθελοντών που είχαν ο Στυλιανός Γαλερός και ο Γεώργιος Παπαγιαννάκης από την Κρήτη αμφότεροι.
Απόδραση από τη Νέα Υόρκη (ταινία)

Πλοκή

Το 1988 το Μανχάταν μετατράπηκε σε φυλακή υψίστης ασφαλείας, λόγω της κατακόρυφης αύξησης της εγκληματικότητας. Το 1997 όμως, το αεροπλάνο του προέδρου των ΗΠΑ πέφτει στην περιοχή εκείνη και ο ίδιος αιχμαλωτίζεται. Οι αρχές στέλνουν τον μέλλοντα κατάδικο Σνέικ Πλίσκεν (Κερτ Ράσελ) να σώσει τον πρόεδρο και να τον φέρει πίσω σώο και αβλαβή μέσα σε 24 ώρες, αλλιώς ο πρόεδρος θα χάσει μια πολύ σημαντική συνεδρίαση. Ο Σνέικ πρέπει να βρει τον πρόεδρο, να νικήσει τους απαγωγείς του και να τον βγάλει έξω από το Μανχάταν πριν λήξει ο χρόνος.

Πληροφορίες

Ένα σίκουελ της ταινίας με τον τίτλο Απόδραση από το Λος Άντζελες κυκλοφόρησε το 1996, αλλά δεν ήταν επιτυχημένο.
Μάχη του Μαρί

Η Μάχη του Μαρί, επίσης γνωστή ως Καταστροφή του Μαρί, ήταν μάχη μεταξύ των Μαμελούκων της Αιγύπτου και των Αρμενίων της Κιλικιανής Αρμενίας στις 24 Αυγούστου 1266.
Η σύγκρουση ξεκίνησε όταν ο Μαμελούκος Σουλτάνος, Μπαϊμπάρς, απαίτησε από τον Βασιλέα της Αρμενίας, Χετούμ Α΄, να εγκαταλείψει την συμμαχία του με τους Μογγόλους, καθώς και να τεθεί υποτελής του και να επιστραφούν στους Μαμελούκους τα εδάφη και τα φρούρια, τα οποία ο Χετούμ είχε αποκτήσει μέσω της συμμαχίας του με τους Μογγόλους.
Μετά τις απειλές αυτές, ο Χετούμ Α΄ μετέβη στην αυλή των Μογγόλων του Ιλχανάτου στην Περσία, ώστε να λάβει στρατιωτική βοήθεια. Στην διάρκεια της απουσίας του, ωστόσο, οι Μαμελούκοι βάδισαν εναντίον της Κιλικιανής Αρμενίας, υπό την ηγεσία του Αλ-Μανσούρ Αλί και του Μαμελούκου διοικητή, Καλαούν.
Οι δύο υιοί του Χετούμ Α΄, ο Λέων (ο μελλοντικός Βασιλέας Λέων Β΄) και ο Τορός ηγήθηκαν της άμυνας ενισχύοντας σημαντικά τα φρούρια που ευρίσκονταν στην είσοδο των εδαφών της Κιλικίας. Οι Μαμελούκοι, ωστόσο, προσπέρασαν τα φρούρια περνώντας μέσω των βουνών, και συνάντησαν τους Αρμένιους στο Μαρί, κοντά στο Νταρμπσάκ στις 24 Αυγούστου 1266, όπου οι Αρμένιοι ηττήθηκαν. Ο Λέων πιάστηκε αιχμάλωτος, ενώ ο Τορός σκοτώθηκε στην διάρκεια της μάχης. Ο Αρμενομογγόλος υιός του Κοντόσταυλου Σιμπάτ, γνωστός ως Βασίλ Τατάρ, πιάστηκε επίσης αιχμάλωτος από τους Μαμελούκους και οδηγήθηκε στην αιχμαλωσία μαζί με τον Λέοντα, αν και φέρεται να έτυχαν καλής συμπεριφοράς.
Μετά την νίκη τους, οι Μαμελούκοι εισέβαλαν στην Κιλικία, λεηλατώντας τις τρεις μεγάλες πόλεις της κιλικιανής κοιλάδας: την Μαμίστρα, τα Άδανα και την Ταρσό, καθώς και το λιμάνι του Αγιάς. Μια άλλη ομάδα Μαμελούκων υπό τον Μανσούρ κατέλαβε την πρωτεύουσα των Αρμενίνων, Σις. Η λεηλασία διήρκεσε επί διάστημα 20 ημερών, ενώ 40.000 Αρμένιοι πιάστηκαν αιχμάλωτοι.
Όταν ο Χετούμ Α΄ κατέφθασε συνοδευόμενος από μογγολικά στρατεύματα, η χώρα είχε ήδη καταστραφεί. Ο Χετούμ Α΄ υποχρεώθηκε να διαπραγματευτεί την επιστροφή του υιού του, Λέοντα, παραχωρώντας τον έλεγχο των συνοριακών φρουρίων της Αρμενίας στους Μαμελούκους. Το 1269, ο Χετούμ Α΄ παραιτήθηκε υπέρ του υιού του, ενώ ο ίδιος εκάρη μοναχός, ωστόσο απεβίωσε έναν χρόνο αργότερα. Ο Λεβόν ευρέθηκε στην δύσκολη περίπτωση της διατήρησης της Κιλικίας ως υποτελή της Μογγολικής Αυτοκρατορίας, ενώ, ταυτόχρονα, όφειλε να πληρώνει φόρο υποτέλειας στους Μαμελούκους.
Δόξα Παλαιομετόχου

Ιστορία

Η Δόξα Παλαιομετόχου ιδρύθηκε το 1960. Αρχικά συμμετείχε στις διοργανώσεις της Εθνικής Ποδοσφαιρικής Ομοσπονδίας Περιφέρειας Λευκωσίας (ΕΠΟΠΛ). Το καλοκαίρι του 1985 η Κυπριακή Ομοσπονδία Ποδοσφαίρου (ΚΟΠ) αποφάσισε τη δημιουργία της Δ΄ κατηγορίας. Η Δόξα ήταν ανάμεσα στις ομάδες που επελέγησαν από τη ΣΤΟΚ για να συμμετάσχει στο πρώτο πρωτάθλημα της κατηγορίας και έτσι εντάχθηκε στις τάξεις της ΚΟΠ.
Τσάρεβο

Ονομασία

Η πόλη κατά τον 7ο αιώνα ονομαζόταν Βασιλικού και το 1352 Βασιλικός. Κατά τη διάρκεια της Οθωμανικής Αυτοκρατορίας, μετά την ανεξαρτησία της Βουλγαρίας και  έως το 1934 ονομάζονταν Βασιλικό. Το όνομα της πόλης προέρχεται από τα ελληνικά, από τη λέξη «Βασιλικός» και με την έννοια του σχετιζόμενου με το βασιλικό θεσμό. Το 1934 η ονομασία Βασιλικό μεταφράστηκε στα βουλγαρικά ως Τσάρεβο.

Ιστορία

Ο οικισμός κατοικήθηκε από τους  Έλληνες κατά τον 6ο αιώνα π.Χ. και κατά τον 3ο αιώνα μ.Χ. πιθανόν εκχριστιανίστηκε. Κατά τους  Μέσους Χρόνους και μετά, η κύρια ασχολία των κατοίκων ήταν η παραγωγή κάρβουνου που προοριζόταν για την Κωνσταντινούπολη. Στις αρχές του 14ου αιώνα το Βασιλικό περιήλθε στην κυριαρχία των Οθωμανών. Η μεγάλη πυρκαγιά του 1880 κατέστρεψε το μεγαλύτερο μέρος των χαρακτηριστικών ξύλινων σπιτιών της πόλης. Το 1913 ο ελληνικός πληθυσμός  της πόλης, μετά την κατάληψη της περιοχής από τους Βουλγάρους,  κατέφυγαν ως πρόσφυγες στην Ελλάδα.
Το Βασιλικό σήμερα είναι φημισμένος τόπος προορισμού καλοκαιρινών διακοπών στον Εύξεινο Πόντο.
Ζηνόδωρος ο Παιανιεύς

Βιογραφικό

Αναφέρεται πως ήταν φίλος του μαθηματικού Φιλονίδη του Λαοδίκειου και πως έκανε 2 ταξίδια στην Αθήνα. Από τον τρόπο γραφής του, εκτιμάται πως έζησε περίπου την ίδια εποχή με τον Αρχιμήδη. Αναφορά του υπάρχει και στο έργο Περί εστίασης των Κατόπτρων του Διοκλή του Αλεξανδρινού ως αστρονόμος, και πως ταξίδεψε στην Αρκαδία για να μελετήσει το φαινόμενο της καύσης από τις ακτίνες του ηλίου που αντανακλώνται στον καθρέπτη.
Ο Ζηνόδωρος είναι κυρίως γνωστός για τις μελέτες του σχετικά με τα ισοπεριμετρικά σχέδια, την μελέτη των εμβαδών και περιμέτρων διαφορετικών γεωμετρικών κατασκευών. Το έργο δεν διασώζεται ωστόσο έχουν διασωθεί αποσπάσματα του από τον Θέωνα τον Αλεξανδρινό. Βάσει των αποσπασμάτων αυτών και σύμφωνα με τον μαθηματικό των αρχών του 20ου αιώνα Κωνσταντίνο Καραθεοδωρή, έχει αναφερθεί ως ο πατέρας του λογισμού των μεταβολών, κλάδου των μαθηματικών που ασχολείται με την μεταβολή των συναρτήσεων.
Πολιτική της Αρμενίας

Το πολίτευμα της Αρμενίας είναι ημιπροεδρική Δημοκρατία. Με βάση το Σύνταγμα, ο Πρόεδρος είναι αρχηγός του κράτους με περισσότερες αρμοδιότητες από τον πρόεδρο της κυβέρνησης(Πρωθυπουργό) και ενός πολυκομματικού συστήματος πλειοψηφίας. Η κυβέρνηση ασκεί την εκτελεστική εξουσία και η νομοθετική εξουσία ασκείται τόσο από την κυβέρνηση όσο και από το Κοινοβούλιο.
Το Κοινοβούλιο έχει ένα σώμα (unicameral) και λέγεται Azgayin Zhoghov δηλαδή Εθνοσυνέλευση. Τον έλεγχό του ασκεί συνασπισμός από τρία πολιτικά κόμματα: το συντηρητικό Ρεπουμπλικανικό Κόμμα, το Κόμμα Αρμενία σε Ευημερία και την Αρμενική Επαναστατική Ομοσπονδία. Τα κύρια κόμματα της Αντιπολίτευσης είναι το Κυριαρχία του Νόμου του Αρτούρ Μπαγκντασαριάν, όπως επίσης και το κόμμα Κληρονομιά, του τα οποία αμφότερα είναι υπέρ της ένταξης της Αρμενίας στην ΕΕ και στο NATO.
Πρόεδρος από το 2008 είναι ο Σερζ Σαρκσιάν, ο οποίος κέρδισε τις προεδρικές εκλογές εκείνης της χρονιάς. Οι εκλογές αυτές χαρακτηρίστηκαν κατά πολύ δημοκρατικές από τους παρατηρητές του ΟΑΣΕ, ενώ η Αντιπολίτευση αμφισβήτησε το αποτέλεσμα.
Μπράνισλαβ Πρέλεβιτς

Αγωνιστική καριέρα

Ξεκίνησε την επαγγελματική του καριέρα το 1986 στον Ερυθρό Αστέρα, όπου αγωνίστηκε για δύο χρόνια. Το 1988 αποκτήθηκε από τον ΠΑΟΚ, στον οποίο αγωνίστηκε τα επόμενα 8 χρόνια, έχοντας στο μεταξύ αποκτήσει και την ελληνική υπηκοότητα. Εκεί έκανε εξαιρετικές εμφανίσεις και σύντομα εξελίχθηκε σε ηγετική φυσιογνωμία της ομάδας. Με τον ΠΑΟΚ κατέκτησε το Κύπελλο Κυπελλούχων Ευρώπης το 1991, το Κύπελλο Κόρατς το 1994, το Πρωτάθλημα Ελλάδας το 1992, καθώς και το Κύπελλο Ελλάδας το 1995. Επίσης αγωνίστηκε στους τελικούς του Κυπέλλου Κυπελλούχων το 1992 και 1996 και στο final four της Ευρωλίγκα το 1993.
Το 1996 μεταγράφηκε στην ιταλική Βίρτους Μπολόνια στην οποία αγωνίστηκε για ένα χρόνο, κατακτώντας μάλιστα το Κύπελλο Ιταλίας το 1997. Επέστρεψε στην Ελλάδα όπου έπαιξε για δύο χρόνια στην ΑΕΚ (1997 - 1999), με την οποία αγωνίστηκε στον τελικό της Ευρωλίγκα το 1998. Επέστρεψε στον ΠΑΟΚ την αγωνιστική περίοδο 1999-2000, με σκοπό να κλείσει την 14χρονη καριέρα του.

Ατομικές επιδόσεις

Κατέχει μέχρι και σήμερα το ρεκόρ περισσότερων εύστοχων σουτ 3 πόντων στην ιστορία της Α1 με 10/14, ενώ έχει αναδειχθεί κατ' επανάληψη πρώτος στις επιμέρους στατιστικές κατηγορίες, με επαναλαμβανόμενη παρουσία στην κορυφή των σουτ τριών πόντων, ποσοστού ευστοχίας σε βολές και τρίποντα, ασίστ και κλεψίματα.
Το ατομικό ρεκόρ του σε παραγωγή πόντων (58) το πέτυχε σε ηλικία 19 ετών με τον Ερυθρό Αστέρα, ενώ με τη φανέλα του ΠΑΟΚ έχει από δύο φορές σημειώσει 41 πόντους. Ο μέσος όρος του στο ελληνικό πρωτάθλημα είναι λίγο κάτω από 20 πόντους, ενώ στην Ιταλία κυμάνθηκε σε λίγο χαμηλότερα επίπεδα (μ.ο. 15 πόντοι). Θεωρείται ένας από τους καλύτερους Ευρωπαίους σουτέρ στην ιστορία του αθλήματος.

Προπονητική καριέρα

Αμέσως μετά το τέλος της καριέρας του, ξεκίνησε καριέρα προπονητή. Το 2001 ανέλαβε θέση βοηθού προπονητή στον ΠΑΟΚ, στον οποίο από το 2002 έως το 2005 υπήρξε πρώτος προπονητής. Στη συνέχεια εργάστηκε στην Α2 κοουτσάροντας τον Ιωνικό Λαμίας, ενώ το 2008 διετέλεσε μάνατζερ στη βουλγαρική ΤΣΣΚΑ Σόφιας.
Το 2011 ανέλαβε καθήκοντα προέδρου στην ΚΑΕ ΠΑΟΚ, υπηρετώντας τον σύλλογο και από ένα τρίτο πόστο, μετά από αυτό του παίκτη και του προπονητή. Είναι παντρεμένος με την Σερβίδα Νεβένα Πρέλεβιτς - Μαριάνοβιτς κι έχουν αποκτήσει δύο κόρες. Η μία εξ αυτών, Άννα Πρέλεβιτς, κέρδισε τα καλλιστεία Σταρ Ελλάς 2010.